Rikunarita-ORG/Wikinium huggingface dataset:
# Singls

Vinila platē ierakstīts singls
**Singls** ir mūzikas izdevuma veids, kurā ir mazāk dziesmu nekā albumā un pat minialbumā. Singls var tikt pārdots daudzos dažādos formātos. Lielākajā daļā gadījumu singls ir dziesma, kas izdota atsevišķi no albuma, taču tāpat parādās arī albumā, taču reizēm ir gadījumi, kad tas tiek izdots reklāmas materiāliem vai vienkārši kā ieraksts, kas nav iekļauts albumā.

Pašlaik trīs vispārdotākie singli pasaulē ir:

* Bings Krosbijs — *White Christmas* (50 miljoni kopiju),
* Eltons Džons — *Candle in the Wind 1997 / Something About the Way You Look Tonight* (33 miljoni kopiju),
* Bings Krosbijs — *Silent Night* (30 miljoni kopiju).

## Skatīt arī

* Mūzikas albums
* EP ieraksts
* Demo ieraksts

## Atsauces
# Mūzikas žanrs

Tango
**Mūzikas žanrs** ir kategoriska un tipoloģiska konstrukcija, kas identificē skaņdarbus un iedala tos noteiktās mūzikas kategorijās. Mūzikas iedalījumu žanros var noteikt vairāki kritēriji:

* Piederība akadēmiskajai/populārajai/tradicionālajai mūzikai
* Laika periods
* Reģionālā un nacionālā piederība
* Tehnika un instrumentācija
* Piederība žanru sajaukumam
* Sociālā funkcija

## Kritēriji

### Akadēmiskā mūzika

Akadēmiskā mūzika galvenokārt tiek attiecināta uz klasisko mūziku. Tās pamatžanri ir laikmetīgā mūzika (ieskaitot elektronisko mūziku, eksperimentālo mūziku, minimālismu). Akadēmiskā mūzika sevī iekļauj arī noteiktas džeza formas, lai gan džezs galvenokārt tiek attiecināts uz populāro mūziku.

### Populārā mūzika

Populāro mūziku var attiecināt uz jebkuru mūzikas žanru, izņemot kontrastā esošo akadēmisko un tradicionālo mūziku. Lai gan populārā mūzika bieži tiek dēvēta par popmūziku, šie abi termini nav sinonīmi. Pazīstamākie populārās mūzikas žanri ir pops, roks, R&B, smagais metāls, indīroks, hiphops, tehno, alternatīvais roks un kantrī.

### Tradicionālā mūzika

Tradicionālā mūzika ir mūsdienu nosaukums tam, ko agrāk sauca par tautas mūziku. Šobrīd tas ir visaptverošs termins, kas sevī iekļauj daudz netradicionāla materiāla. Tradicionālo mūziku raksturojošās īpašības:

* **Mutvārdu tradīcijas** : Mūzika tiek pārmantota dziedāšanas un klausīšanās ceļā;
* **Kultūras pamats**: Mūzika nāk un ir daļa no kāda reģiona kultūras.

### Citi kritēriji

**Laika periods** :Mūziku var iedalīt kategorijās arī pēc laika perioda, kad tā bija populāra, piemēram, viduslaiku mūzika, renesanses mūzika, baroka mūzika.

**Reģionālā un nacionālā mūzika**: Mūziku ir iespējams klasificēt arī pēc ģeogrāfiskā principa, piemēram, Austrālijas mūziku iespējams iedalīt Austrālijas rokmūzikā, Austrālijas tradicionālajā mūzikā, Austrālijas aborigēnu mūzikā un Austrālijas džezā.

**Tehnika un instrumentācija**: Mūziku iespējams kategorizēt pēc dažiem tehniskajiem aspektiem, tajā skaitā arī pēc skaņdarba atskaņošanā izmantotajiem instrumentiem.

**Žanru sajaukums**: Žanrs var tikt attiecināts arī pēc tā rašanās no agrāk eksistējošiem žanriem. Vienā gadījumā ir skaidrs, ka žanrs radies sajaucoties citiem žanriem (blūzroks), otrā gadījumā žanra nosaukums tikai atspoguļo faktu par dažādu stilu sajaukumu (*Crossover*).

**Sociālā funkcija**: Mūzikas žanri var tikt kategorizēti pēc to sociālās funkcijas, piemēram, Ziemassvētku un kāzu dziesmas.

## Jaunu žanru un apakšžanru rašanās

Jaunu mūzikas formu, stilu un kategoriju rašanās rezultātā var rasties jauni mūzikas žanri. Lai gan teorētiski ir iespējams radīt jaunu mūzikas stilu, kuram būtu jaunas attiecības ar esošajiem žanriem, tas tomēr visticamāk būs ietekmēts no agrāk eksistējošiem žanriem.

## Atsauces

## Skatīt arī

* Muzikoloģija
* Mūzikas stilu uzskaitījums